ተመድ በኢትዮጵያ ስደተኞችን ማገዝ የሚያስችል ድጋፍና መሠረተ ልማት ለማስፋፋት እንደሚሰራ ገለጸ
የተባበሩት መንግስታት ድርጅት ከኢትዮጵያ ጋር ያለውን ግንኙነት በማጠናከር ስደተኞችን ማገዝ የሚያስችል ድጋፍና መሠረተ ልማት ለማስፋፋት እንደሚሠራ በድርጅቱ የስደተኞች ጉዳይ ከፍተኛ ኮሚሽነር ሚስተር ግራንዲ ገልጸዋል፡፡ የኢፌዴሪ ፕሬዝዳንት ሳህለወርቅ ዘውዴ ከተባበሩት መንግስታት ድርጅት የስደተኞች ጉዳይ ከፍተኛ ኮሚሽነር ሚስተር ፍሊፖ ገራንዲን ጋር በጽህፈት ቤታቸው ተወያይተዋል፡፡ኢትዮጵያ ተንቀሳቅሶ መስራትን ጨምሮ በርካታ መብቶችን የሚሠጥ አዲስ የስደተኞች ህግ ማውጣቷን ኮሚሽነር ሚስተር ፍሊፖ ገራንዲን አድንቀዋል፡፡ኢትዮጵያ በስደተኞች ጉዳይ ያወጣችው አዲስ ህግም ድርጅቱ ሊሰራ ላቀዳቸው ሥራዎች ከፍተኛ እገዛ እንደሚኖረውና ጥረቱን እንደሚያደንቁም ተናግረዋል፡፡ፕሬዝደንት ሳህለወርቅ ዘውዴ በበኩላቸው የስደተኞች ኑሮ የተሻለ እንዲሆን እና በሀገራቸው እንደሚኖሩት እንዲሰማቸው ለማድረግ መንግስት የተባበሩት መንግስታት ድርጅት የስደተኞች ጉዳይ ኮሚሽንን ከመሳሰሉ የልማት ድርጅቶች ጋር ተቀራርቦ በማስራት ላይ መሆኑን ገልጸዋል፡፡ኢትዮጵያ በተለይም ከጎረቤት ሀገራት ኤርትራ፣ ሶማሊያ፣ ደቡብ ሱዳን እና ሱዳን የመጡ አንድ ሚሊዮን የሚጠጉ ስደተኞችን በማስተናገድ ላይ እንደምትገኝ መረጃዎች ያመለክታሉ፡፡ (ምንጭ፡-የፕሬዝዳንት ጽህፈት ቤት)